
 OPĆINA LASINJA                                                                                                                                                                                                                                                                                                                                                                                                                                                                                                                           
OPĆINSKO VIJEĆE
KLASA:024-04/26-02/4


URBROJ:2133-19-1-26-1
  
Lasinja, 13. kolovoza 2026.
Na temelju članka 15. stavka 2. Zakona o javnoj nabavi („Narodne novine“ broj  120/16, 114/22 i 48/26) i članka 34. Statuta Općine Lasinja („Glasnik Općine Lasinja“ broj 1/18 i 1/20) Općinsko vijeće Općine Lasinja na 9. sjednici održanoj dana  13. kolovoza 2026. godine, donijelo je
PRAVILNIK
O PROVEDBI POSTUPKA JEDNOSTAVNE NABAVE


I. OPĆE ODREDBE
Članak 1.


Ovim Pravilnikom uređuju se pravila, uvjeti i postupci provedbe jednostavne nabave robe i usluga te provedbe projektnih natječaja Općine Lasinja (u daljnjem tekstu: Naručitelj) procijenjene vrijednosti manje od 50.000,00 EUR bez PDV-a te radova procijenjene vrijednosti manje od 100.000,00 EUR bez PDV-a.

Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi (u daljnjem tekstu: ZJN 2016), ZJN 2016 ne primjenjuje (u daljnjem tekstu: jednostavna nabava).


U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.


Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje proračunskih sredstava.


Cijeli tijek postupka jednostavne nabave mora biti dokumentiran.


Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016, drugi važeći propisi te interni akti Naručitelja koji se odnose na predmet nabave.


Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.
Članak 2.
Odgovorna osoba za uspostavu i zakonitost sustava jednostavne nabave, za planiranje jednostavne nabave, organizaciju provođenja postupaka jednostavne nabave i uspostavu kontrole izvršenja sklopljenih ugovora je Općinski načelnik.

II. SPRJEČAVANJE SUKOBA INTERESA

Članak 3.


Na sprječavanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. ZJN 2016.


Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.


U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima. 
O sukobu interesa na odgovarajući način primjenjuju se odredbe Zakona o javnoj nabavi i drugih propisa koji uređuju područje sukoba interesa.
III. PLAN NABAVE 
Članak  4.

U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 EUR.

Plan nabave donosi se i ažurira sukladno odredbama ZJN 2016.

IV. PROVOĐENJE POSTUPKA JEDNOSTAVNE NABAVE

Članak  5.



Postupak jednostavne nabave ovisno o visini procijenjene vrijednosti provodi službenik Naručitelja kojem se to nalazi u opisu poslova radnog mjesta odnosno stručno povjerenstvo ili vanjski stručni suradnik temeljem Ugovora ili narudžbenice.

V. STRUČNO POVJERENSTVO 

Članak  6.

Postupak jednostavne nabave provodi stručno povjerenstvo za jednostavnu nabavu koje Odlukom o pokretanju postupka jednostavne nabave i imenovanju stručnog povjerenstva za provedbu postupka nabave imenuje Općinski načelnik, osim postupaka iz članka 7. ovog Pravilnika.


Stručno povjerenstvo se sastoji od najmanje dva člana.
Članovi stručnog povjerenstva ne moraju posjedovati važeći certifikat u području javne nabave.

VI. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST MANJA OD 15.000,00 EUR

Članak  7.



Postupak jednostavne nabave roba, usluga i radova procijenjene vrijednosti manje od 15.000,00 EUR bez PDV-a provodi se slanjem poziva na dostavu ponude u pravilu jednom gospodarskom subjektu, prema izboru Naručitelja.


Poziv na dostavu ponude upućuje se elektroničkim putem te se ponuda u pravilu dostavlja elektroničkim putem na adresu e-pošte službenika kojem se to nalazi u opisu poslova radnog mjesta.


Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).
VII. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 50.000,00 EUR TE RADOVA ČIJA JE PROCIJENJENA VRIJEDNOST JEDNAKA ILI VEĆA OD 15.000,00 EUR, A MANJA OD 100.000,00 EUR

Članak  8.


Postupak jednostavne nabave čija je procijenjena vrijednost jednaka ili veća od 15.000,00 EUR bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).

Za nabavu robe i usluga čija je procijenjena vrijednost jednaka ili veća od 15.000,00 EUR, a manja od 25.000,00 EUR te radova čija je procijenjena vrijednost jednaka ili veća od 15.000,00 EUR, a manja od 45.000,00 EUR, poziv na dostavu ponuda upućuje se jednom ili više gospodarskih subjekata ili javnom objavom poziva za dostavu ponuda putem modula EOJN RH.

Za nabavu robe i usluga čija je procijenjena vrijednost jednaka ili veća od 25.000,00 EUR, a manja od 50.000,00 EUR te radova čija je procijenjena vrijednost jednaka ili veća od 45.000,00 EUR, a manja od 100.000,00 EUR, postupak se provodi javnom objavom poziva za dostavu ponuda putem modula EOJN RH.



Iznimno od stavka 2.. i 3. ovoga članka, Naručitelj može uputiti poziv jednom gospodarskom subjektu:

a)
ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;

b)
ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:


1.
ako je predmet nabave stvaranje ili stjecanje jedinstvenog umjetničkog djela ili umjetničke izvedbe


2.
ako iz tehničkih razloga ne postoji tržišno natjecanje ili


3.
ako je to nužno radi zaštite isključivih prava, uključujući prava intelektualnog vlasništva;

c)
ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.



Razlozi za primjenu iznimke iz stavka 4. ovoga članka navode se i obrazlažu u zahtjevu za pokretanje postupka nabave i u objavi u EOJN RH.

Članak  9.


Postupak jednostavne nabave iz članka 8. ovog Pravilnika pokreće se Odlukom Općinskog načelnika o početku postupka jednostavne nabave, koja najmanje sadrži: naziv predmeta nabave, evidencijski broj nabave iz Plana nabave, procijenjenu vrijednost nabave, odabrani postupak nabave, izvor planiranih sredstava te podatke o članovima stručnog povjerenstva.
Postupak nabave iz prethodnog stavka provodi Stručno povjerenstvo za provedbu postupaka jednostavne nabave koje imenuje Općinski načelnik.

Zadaci stručnog povjerenstva su pripremanje i provedba postupka nabave, otvaranje ponuda, pregled i ocjena ponuda, predlaganje odgovornoj osobi naručitelja odabir najpovoljnije ponude.
Poziv za dostavu ponuda za provedbu postupka iz članka 8. Ovog Pravilnika mora sadržavati najmanje: naziv javnog naručitelja, opis predmeta nabave, procijenjenu vrijednost nabave, kriterij za odabir ponude (najniža cijena ili ekonomski najpovoljnija ponuda), uvjete i zahtjeve koje ponuditelji trebaju ispuniti (ako se traže), rok za dostavu ponuda i način dostavljanja ponuda, kontakt osobu, broj telefona i adresu elektroničke pošte. 

Naručitelj može u pozivu za dostavu ponuda odrediti osnove za isključenje gospodarskih subjekata, uvjete profesionalne sposobnosti, uvjete ekonomsko-financijske sposobnosti i uvjete tehničke i stručne sposobnosti gospodarskih subjekta te odgovarajuća jamstva.



Poziv za dostavu ponuda mora sadržavati sve potrebne podatke koji gospodarskom subjektu omogućuju izradu ponude.

Članak   10.



Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.




Ponude se dostavljaju u skladu s načinom određenim u pozivu za dostavu ponuda.



Rok za dostavu ponuda mora biti primjeren predmetu nabave i u pravilu je tri dana od dana slanja poziva na dostavu ponuda, osim u slučaju žurne nabave kada smije biti kraći.



U postupcima jednostavne nabave ne provodi se javno otvaranje ponuda, osim za postupke iz članka 8. stavka 3. ovog Pravilnika, koji se otvaraju na način kako je određeno u EOJN RH.



Ponude otvara najmanje jedan član stručnog povjerenstva.



Stručno povjerenstvo pregledava i ocjenjuje ponude te sastavlja zapisnik o pregledu i ocjeni ponuda koji potpisuju oni članovi stručnog povjerenstva koji su izvršili pregled i ocjenu ponuda.

Članak  11.



Odluku o odabiru ili poništenju postupka donosi općinski načelnik.




Odluka o odabiru ili poništenju donosi se u roku od 30 dana od isteka roka za dostavu ponuda, osim ako je u dokumentaciji određen drugi rok.



Odluka o odabiru ili poništenju postaje izvršna objavom u EOJN RH ili dostavom odluke ponuditelju.




Postupak jednostavne nabave završava izvršnošću odluke o odabiru ili poništenju.




Protiv odluke o odabiru i odluke o poništenju postupka jednostavne nabave može se uložiti prigovor na način propisan člankom 16. ovog Pravilnika.

Članak  12.

Naručitelj će poništiti postupak nabave ako nije dostavljena niti jedna ponuda ili ako nakon odbijanja ponuda ne preostane niti jedna valjana ponuda ili ako je to potrebno radi zaštite javnog interesa.


Naručitelj može poništiti postupak nabave i iz drugih opravdanih razloga u bilo kojem trenutku, u kojem slučaju ti razlozi moraju biti obrazloženi.
VIII. SKLAPANJE UGOVORA / IZDAVANJE NARUDŽBENICA 

Članak  13.

Narudžbenica se izdaje u skladu s ponudom i potpisuje ju odgovorna osoba Naručitelja Općinski načelnik.


Pod pojmom “narudžbenica” smatraju se i nalog, zaključnica, zahtjevnica i slično, ako sadrži sve bitne sastojke za izvršenje predmeta nabave.


Ugovor se sklapa u pisanom obliku prema uvjetima iz Poziva na dostavu ponuda i/ili odabranoj ponudi te ga potpisuju odgovorna osoba Naručitelja Općinski načelnik i odabrani ponuditelj, nakon izvršnosti odluke o odabiru.
IX. REGISTAR UGOVORA JEDNOSTAVNE NABAVE 

Članak  14.

Naručitelja vodi Registar ugovora jednostavne nabave.


Na vođenje registra na odgovarajući se način primjenjuju odredbe ZJN 2016.

X. IZUZEĆA 

Članak  15.



Odredbe ovog Pravilnika ne primjenjuju se za gotovinske račune do iznosa manjeg od 1.000,00 EUR s PDV-om, za troškove reprezentacije do 1.000,00 EUR s PDV-om te za sve troškove koji su plaćeni službenom poslovnom karticom do iznosa manjeg od 2.000,00 EUR s PDV-om .




Račun gospodarskog subjekta smatra se odgovarajućim dokazom o izvršenoj nabavi.
XI. PRAVNA ZAŠTITA 
Članak  16. 

Pravo na prigovor ima svaki gospodarski subjekt koji je sudjelovao kao ponuditelj i kao takav ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava za postupke jednostavne nabave iz članka 8. ovog Pravilnika.


Prigovor se podnosi protiv odluke o odabiru ili odluke o poništenju postupka jednostavne nabave putem EOJN RH, u roku od 3 (tri) dana od dana objave odluke o odabiru ili poništenju.

Prigovor se podnosi čelniku naručitelja.

Naručitelj će razmotriti prigovor ponuditelja te isti usvojiti, odbiti kao neosnovan ili odbaciti ako je nedopušten, nepravodoban, izjavljen od neovlaštene osobe te po kojem se ne može postupiti.

Ukoliko se prigovor usvoji, stručno povjerenstvo ponovno provodi pregled i ocjenu ponuda ili predlaže poništavanje postupka.

XII. PRIJELAZNE I ZAVRŠNE ODREDBE

Članak 17.




Postupci jednostavne nabave koji su započeti prema odredbama Pravilnika o provedbi postupaka jednostavne nabave („Glasnik Općine Lasinja“ broj 8/22) dovršit će se prema odredbama toga pravilnika, sukladno članku 87. Zakona o izmjenama i dopunama Zakona o javnoj nabavi („Narodne novine“ broj: 48/26).
Članak 18.




Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Glasnik Općine Lasinja“ broj 8/22).

Članak 19.


Ovaj Pravilnik o provedbi postupka jednostavne nabave stupa na snagu 1. rujna 2026. godine, a  objaviti će se u Glasniku Općine Lasinja i internetskim stranicama Općine Lasinja www.lasinja.hr. 
                                                                                            PREDSJEDNIK  OPĆINSKOG VIJEĆA 

                                                                                                 Matija Prigorac, mag. educ. hist.

